  Виталий Пронин Соос нылпи поликлиникаын регистратураын пуко но пыронын калыклэсь температуразэ мертало. Кун но муниципал службая колледжысь волонтёръёс «Огъя Россия» партилэн «МедПоддЕРжка» проектаз мыло-кыдо пырисько, сӥзьыл соос Дэри больницалы юрттӥськизы ни, али югдур уродмем бере соос нош ужаны потӥзы. 2-тӥ курсын дышетскись Дамир Карамов больницае пырисьёслэсь температуразэс мерта. - Пандемия дыръя висись адямиос тазаосыз пӧлы шедьыны кулэ ӧвӧл, - вераз Дамир, - умой, мон но аслам уженым вирусэн нюръяськыны юрттӥсько шуыса. Нош Егор Чукавин нылпи поликлиникаын регистратураын ужа. Волонтёр сямен со пӧртэм удысъёсын ассэ эскериз ни, нош больницае нырысьсэ вуиз. - Татын мон карточкаосты утчасько, валэктӥсько, кызьы соиз яке таиз специалист доры шедёно, - вераз Егор, - уж секыт ӧвӧл, но мон адӟисько милям юрттэтмы туж кулэ шуыса, калык трос лыктэ, регистратураын ужасьёс ваньзэ уг вутто. Дэри больницаын арнялэн кутсконаз нош ковид центр усьтӥзы. - Волонтёръёслэн юрттэтсы туж кулэ, - вераз валтӥсь врач Елена Наговицына, - али дорамы 2 волонтёр ужа, нош милем амбулаторийёсы 13 волонтёр кулэ, нош регистратураосы - 3. Шаерысьтымы больницаослы эмъюм нуллон понна машинаен ворттылӥсь волонтёръёс туж кулэ на. «МедПоддЕРжка» проект ужзэ азьланьтэ. Волонтёръёс радэ пырыны мылкыд карисьёс быгато жингыртыны 8 (3412) 725 385 номеръя. УД Теги: волонтёр Ковид медподдержка ОгъяРоссия  